Virallinen lehti nro C 196 , 22/06/1998 s. 0072



KIRJALLINEN KYSYMYS P-4079/97 komissiolle esittäjä(t): Georg Jarzembowski (PPE) (18. joulukuuta 1997) Aihe: Maaliikennepalvelut Neuvosto hyväksyi 15. lokakuuta 1996 tekemällään päätöksellä direktiivin 96/67/EY ((EYVL L 272, 25.10.1996, s. 36.)) pääsystä maahuolinnan markkinoille yhteisön lentoasemilla. Direktiivin noudattamisen edellyttämät säännökset on saatettava direktiivin 23 artiklan mukaan jäsenvaltioissa voimaan viimeistään vuosi sen jälkeen, kun direktiivi on julkaistu Euroopan yhteisöjen virallisessa lehdessä. Tämä määräaika kului umpeen 26.10.1997. Direktiivillä pyritään saattamaan maahuolintapalvelut lentoasemien vuosikausia kestäneen monopolinkaltaisen aseman jälkeen kilpailun piiriin ja mahdollistamaan myös uusien tarjoajien pääsy markkinoille. Tähän taustaan viitaten pyydän komissiolta vastausta seuraaviin kysymyksiin: 1. Mitkä jäsenvaltiot ovat muuttaneet ajoissa tai tähän päivään mennessä kansallista lainsäädäntöään direktiivin edellyttämällä tavalla? 2. Onko komissio jo tutkinut, vastaavatko säädöksiään muuttaneiden jäsenvaltioiden tekemät muutokset aineellisesti direktiivin määräyksiä? Jos on tutkinut, millaisia tulokset olivat? Jos ei ole, milloin komissio aikoo tämän tutkimuksen tehdä? 3. Ovatko jäsenvaltiot, jotka eivät ole muuttaneet säädöksiään direktiivin edellyttämällä tavalla määräaikaan mennessä, jo ilmoittaneet komissiolle, mihin mennessä ne aikovat tämän tehdä? (Pyydän ilmoittamaan tässä tapauksessa päivämäärät jäsenvaltioittain.) 4. Mihin toimiin komissio aikoo ryhtyä vaatiakseen lainsäädännön mukauttamista niiltä mailta, jotka eivät ole vielä muuttaneet säädöksiään direktiivin edellyttämällä tavalla? 5. Millä tavoin sellaiset yritykset, joita asia koskee, voivat määräajan kuluttua umpeen esittää vaatimuksia suoraan direktiivin nojalla sellaisille valtioille, jotka eivät ole vielä muuttaneet säädöksiään? Komission jäsenen Neil Kinnockin komission puolesta antama vastaus (16. helmikuuta 1998) Pääsystä maahuolinnan markkinoille yhteisön lentoasemilla 15 päivänä lokakuuta 1996 annettu neuvosto direktiivi 96/67/EY olisi pitänyt saattaa osaksi kansallista lainsäädäntöä viimeistään 25. lokakuuta 1997. Mikään jäsenvaltio ei toimittanut kansallisia säädöksiä komissiolle ajoissa, joten kaikille jäsenvaltioille lähetettiin virallinen ilmoitus 29. joulukuuta 1997. Neljä jäsenvaltiota (Saksa, Ranska, Suomi ja Yhdistynyt kuningaskunta) ovat sittemmin saattaneet direktiivin osaksi kansallista lainsäädäntöään, ja useimmat muut (Belgia, Alankomaat, Luxemburg, Irlanti, Tanska, Ruotsi, Kreikka ja Itävalta) ovat ilmoittaneet komissiolle muuttavansa lainsäädäntöään vuoden 1998 kolmen ensimmäisen kuukauden aikana. Muiden jäsenvaltioiden vastausta odotetaan. Täytäntöönpanovaiheen aikana komissiolle tiedotetaan kaavailluista säädöksistä, joten se voi esittää näkemyksensä niiden tarkoituksenmukaisuudesta ja täsmällisyydestä. Yhteisöjen tuomioistuimen oikeuskäytännön mukaan yritykset voivat vedota suoraan yhteisön direktiivin säännöksiin, jos jäsenvaltio ei ole saattanut direktiiviä määräajassa osaksi kansallista lainsäädäntöään. Edellytyksenä on kuitenkin, että direktiivin säännökset ovat selviä, yksiselitteisiä ja ehdottomia eivätkä riipu yhteisön tai kansallisten viranomaisten lisätoimista. Yritykset voivat tietyin ehdoin myös vaatia korvausta jäsenvaltiolta vahingosta, jota niille on tästä valtion laiminlyönnistä aiheutunut.